b'\n_START_ARTICLE_\nBalfourjeva deklaracija\n_START_PARAGRAPH_\nBalfourjeva deklaracija je bila pismo, ki ga je 2. novembra 1917 sestavil britanski sekretar za zunanje zadeve lord Arthur James Balfour in ga naslovil na barona Walterja Rotschilda. V pismu je bila izra\xc5\xbeena podpora ustanovitvi domovine judovskega naroda v Palestini, pod pogojem, da ne bodo prizadete pravice nejudovskega prebivalstva Palestine._NEWLINE_Z deklaracijo je britanska vlada \xc5\xbeelela pridobiti podporo sionistov in posledi\xc4\x8dno podporo ameri\xc5\xa1kih in ruskih Judov, ki bi pri vladah teh dr\xc5\xbeav lobirali za pomo\xc4\x8d britanskim vojnim prizadevanjem. Britansko napredovanje na zahodni fronti je namre\xc4\x8d sredi leta 1917 zastalo. Britanci so tega leta napovedali tudi vojno Otomanskemu cesarstvu. Namen tega je bil pridobiti nadzor nad Bli\xc5\xbenjim vzhodom, ki je bil na klju\xc4\x8dni poti med Egiptom in Indijo, vendar so v prvih bitkah pri Galipoliju utrpeli poraz._NEWLINE_Od ZDA in Rusije Britanci niso dobili ve\xc4\x8dje pomo\xc4\x8di, saj so ameri\xc5\xa1ke sile \xc5\xa1ele za\xc4\x8dele prihajati v Evropo, v Rusiji pa so bolj\xc5\xa1eviki po prevzemu oblasti sklenili premirje in izstopili iz vojne. _NEWLINE_Nasprotno pa je deklaracija mnogo Judov privabila v vrste prostovoljcev, ki so sodelovali v britanskih bitkah proti Otomanom, predvsem na podro\xc4\x8dju Palestine. Voja\xc5\xa1ke izku\xc5\xa1nje, ki so jih pridobili, so kasneje koristile pri nastanku prve judovske obrambne organizacije Hagane.'